
Da li je dopušteno operativnim zahvatom vratiti odsječenu šaku kradljivcu?


* 
* 
* 
* 
* 
* 
* 

 
Da li je dopušteno operativnim zahvatom vratiti odsječenu šaku kradljivcu?

Allah je naredio odsijecanje ruke kradljivcima, nakon ispunjenih uvjeta krađe i nepostojanja zapreke za izvršenje kazne. Uzvišeni kaže: **“Kradljivcu i kradljivici odsijecite ruke njihove, neka im to bude ***[kazna](https://pitajucene.com/search/kazna/questions/ "Pretraži pitanja o kaznama")*** za ono što su učinili i ***[opomena](https://pitajucene.com/search/opomena/questions/ "Pretraži pitanja o opomenama")*** od Allaha…”** (El-Maide, 38.)


Odsijecanje ruke kradljivcu (desne šake iz zgloba, po konsenzusu islamskih učenjaka), dakle, kazna je zbog počinjenog prijestupa i opomena od Allaha. (Vidjeti: *El-Mugni*, 10/261, *El-Džamiu li ahkamil-Kur’an*, 6/167.)


Kada bi se hirurškim zahvatom odsječena šaka ponovo vratila, tada se u osnovi ne bi ispunila kazna ni opomena; nije poenta samo u odsijecanju ruke i zadavanju bola kradljivcu, već i u njegovom onemogućenju da ponovo krade. Stoga, ako lopov, nakon odsijecanja ruke, ponovo ukrade, po jednoglasnom mišljenju učenjaka, odsijeca mu se lijevo stopalo iz članka. (Vidjeti: *Šerhu Fethil-Kadir*, 5/395, *El-Mugni*, 10/261, *El-Mebsut*, 9/166.) Ako opet ukrade, odsijeca se druga ruka, a četvrti put, druga noga, po mišljenju malikijskih i šafijskih pravnika. To je, po slabijoj verziji, mišljenje i imama Ahmeda. (Vidjeti: *El-Vesit*, 4/145, *El-Kavaninul-fikhijja*, str. 266, *El-Fevakihud-devani*, 2/351-352, *Mugnil-muhtadž*, 4/178, *Šerhuz-Zerkeši*, 6/339-341, *El-Insaf*, 10/286, *Ahkamul-hudud*, str. 145, od dr. Madžida Ebu Ruhajje.)


Time lopov nakon svake krađe biva sve slabiji i nesposobniji da ponovi isto nedjelo. Vraćanje ruke na njeno mjesto očita je priprema lopova za novu krađu i njegovo osposobljavanje za sijanje nereda po Zemlji. Također, odsijecanje ruke kradljivcu treba biti pouka svima onima koji razmišljaju o krađi ili su skloni tome nedjelu. (Vidjeti: *Ialamul-muvekiin*, 2/106.)


Smisao odsijecanja ruke u potpunosti bi nestao njenim vraćanjem. Štaviše, neki učenjaci drže da odsječenu ruku treba objesiti o vrat kradljivcu kako bi je svi vidjeli, a radi pouke, pa kako je onda može biti dopušteno vratiti hirurškim zahvatom?! Njenim vraćanjem se, praktično, i nije izvršio kur’anski imperativ o odsijecanju ruke, već je to, jednostavno kazano, (ne)svjestan pokušaj da se Uzvišeni prevari, i da se jedan ***[propis](https://pitajucene.com/search/Propis/questions/ "Pretraži pitanja o propisima")*** mudro, bolje reći, perfidno zapostavi. Molim Svemogućeg da nas uputi na Pravi put, a Allah najbolje zna.


Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


